ทุ่ม 500 ล้านดึงคนไทยเที่ยวในประเทศ
ททท.ทุ่ม 500 ล้านบาท กระหึ่มกว่า 1,000 โครงการ กระตุ้นคนไทยเที่ยวในประเทศ ปั้นรายได้ 4.2 แสนล้านบาท
9 ก.พ. 2553

ททท.ทุ่ม 500 ล้านบาท กระหึ่มกว่า 1,000 โครงการ กระตุ้นคนไทยเที่ยวในประเทศ ปั้นรายได้ 4.2 แสนล้านบาท 
นายวันเสด็จ ถาวรสุข รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า  แผนการกระตุ้นตลาดในประเทศปีนี้ ททท.เตรียมใช้งบประมาณราว 509 ล้านบาท จัดกิจกรรมส่งเสริมการเดินทางท่องเที่ยวตลอดทั้งปี โดยเตรียมโครงการกระตุ้นการเดินทางท่องเที่ยว กว่า 1,000 โครงการ ซึ่งมุ่งการจัดงานทุกเทศกาล เช่น เทศกาลตรุษจีน สงกรานต์ ฯลฯ รวมถึงการจัดแคมเปญด้านการท่องเที่ยวร่วมกับพันธมิตรทั้งภาครัฐและเอกชน 
นอกจากนี้ ยังเพิ่มความถี่ในการโรดโชว์สินค้าทางการท่องเที่ยว ใน 5 ภูมิภาค เป็น 5 ครั้ง/ภูมิภาค เทียบกับปีที่ผ่านมา 1-2 ครั้ง/ภูมิภาค เพื่อสร้างการรับรู้ รวมถึงปลุกกระแสให้คนไทยมีความต้องการเดินทางท่องเที่ยวในประเทศแทนท่องเที่ยวต่างประเทศ ซึ่งเชื่อว่านโยบายการขยายวันหยุดของรัฐบาลในหลายเทศกาล  ทำให้คนไทยวางแผนการเดินทางล่วงหน้ามากขึ้น 
นายวันเสด็จ กล่าวว่า ททท.ได้ให้การสนับสนุนด้านงบประมาณบางส่วน เช่น ค่าอาหาร ค่ารถ ฯลฯ ให้กับสมาคมต่างๆด้านการท่องเที่ยว เพื่อจัดแพ็กเกจทัวร์ราคาพิเศษจูงใจ ซึ่งเชื่อว่าแผนงานนี้จะช่วยกระตุ้นให้คนไทยเดินทางท่องเที่ยวในประเทศได้ตามเป้า 90 ล้านคน/ครั้ง มีรายได้สะพัด 4.2 แสนล้านบาท